*Tämä artikkeli käsittelee vaasia. Kantharos oli myös yksi antiikin Pireuksen satamista.*
Piirtokirjoituksella varustettu boiotialainen kantharos, n. 450–425 eaa.
**Kantharos** (m.kreik. κάνθαρος, lat. *cantharus*) on antiikin aikainen keraaminen tai metallinen juoma-astia, jossa on kaksi korkeaa kädensijaa. Se tunnetaan vaasien muotona erityisesti kreikkalaisesta keramiikasta.

Historia ja käyttö
------------------

Kantharos-muoto on syntynyt viimeistään 700-luvulla eaa. Vaasityypistä käytetty nimitys on kuitenkin paljolti nykyaikainen, eikä ole täysin selvää, käytettiinkö sitä jo antiikissa. Antiikin aikana samanlaisesta astiasta käytettiin ainakin nimitystä kotyle, jolla on nykyisin rajatumpi käyttötarkoitus. Vaasityypin nimi on alkuperältään esikreikkalainen, toisin sanoen kreikkalaiset olivat saaneet sen jostakin varhaisemmasta kielestä ja kulttuurista.

Kreikkalaisessa taiteessa kantharos on yksi Dionysoksen attribuuteista, ja se esiintyy vaasimaalauksissa usein tämän tai Herakleen kädessä.

Muoto ja tyypit
---------------

Kantharoksessa on kaksi huomattavan korkeaa, astian suun yläpuolelle kohoavaa pystysuuntaista kädensijaa ja syvä maljaosa. Joskus siinä on korkea jalka. Kantharoksen variaatio *sessile kantharos* on matalajalkainen malja, jonka kädensijat eivät kohoa astian suun yläpuolelle. Kantharokset ovat usein runsaasti kuvitettuja ja toisinaan niissä on myös kaiverrettuja koristeita.

Kantharosten päätyyppejä ovat:

**Tyyppi A**

Tyypin A kantharoksessa on huulen yläpuolelle kohoavat korkeat kädensijat sekä korkea varrellinen jalka. Seinämät ovat profiilissa usein varsin suorat, kunnes kaartuvat maljan pohjaksi.

* Tyypin A kantharoksen muoto ulkoa ja sisältä.Tyypin A kantharoksen muoto ulkoa ja sisältä.
* Tyypin A joonialainen kantharos, n. 540 eaa.Tyypin A joonialainen kantharos, n. 540 eaa.
* Tyypin A kantharos, 500-luku eaa.Tyypin A kantharos, 500-luku eaa.

**Tyyppi B**

Tyypin B kantharoksessa on suuret kädensijat, jotka ulottuvat huulesta vaasin alaosaan, mutta eivät kohoa huulen yläpuolelle. Vaasin laidat ovat profiilissa usein jonkin verran koverat, ja erottuvat selvästi vaasin pohjaosasta. Jalassa on lyhyt varsi.

* Tyypin B kantharoksen muoto.Tyypin B kantharoksen muoto.
* Tyypin B kantharos.Tyypin B kantharos.
* Tyypin B kantharos, n. 450–425 eaa.Tyypin B kantharos, n. 450–425 eaa.

**Tyyppi C**

Tyypin C kantharoksessa kädensijat ulottuvat huulen yläpuolelle, joskaan eivät yhtä korkealle kuin tyypissä A, ja kaareutuvat jonkin verran sisäänpäin huulen yläpuolelle. Malja on syvä, ja huuli ja maljaosa muodostavat profiilissa yhtenäisen kaaren. Jalka on lyhyt.

* Tyypin C kantharoksen muoto.Tyypin C kantharoksen muoto.

**Muita muotoja**

Esimerkkejä muista muodoista:

* Kahdella päällä koristeltu eteläitalialainen kantharos, 400-luku eaa.Kahdella päällä koristeltu eteläitalialainen kantharos, 400-luku eaa.
* Apulialainen kantharos, Paidagogos-ryhmä, n. 350–340 eaa.Apulialainen kantharos, Paidagogos-ryhmä, n. 350–340 eaa.

Lähteet
-------

1. ↑  Liddell, Henry George & Scott, Robert: κάνθαρος, ὁ *A Greek-English Lexicon*.  1940. Oxford:  Clarendon Press / Perseus Digital Library, Tufts University.  (englanniksi)
2. 1 2 3  Castrén, Paavo & Pietilä-Castrén, Leena: *Antiikin käsikirja*, s. 252. Otava, 2000. ISBN 951-1-12387-4.
3. 1 2 3 4  Kantharos Classical Art Research Center, University of Oxford.  Arkistoitu 16.1.2020. Viitattu 20.1.2020.
4. ↑  Cartwright, Mark: A Visual Glossary of Greek Pottery *Ancient History Encyclopedia*. Viitattu 20.1.2020.
5. ↑  Haarmann, Harald: *Roots of Ancient Greek Civilization: The Influence of Old Europe*, s. 60. McFarland, 2014. ISBN 0786478276. Teoksen verkkoversio.
6. ↑  Type A kantharos *Perseus Encyclopedia*.
7. ↑  Type B kantharos *Perseus Encyclopedia*.
8. ↑  Type C kantharos *Perseus Encyclopedia*.

Aiheesta muualla
----------------

* Kuvia tai muita tiedostoja aiheesta **kantharokset** Wikimedia Commonsissa